Suomi katsoo, että pandemiasopimuksella tulisi vahvistaa globaalia oikeudenmukaisuutta sekä kansainvälistä yhteistyötä. Suomi on neuvotteluissa korostanut, että pandemiasopimuksessa tulisi käsitellä ensisijaisesti sellaisia kysymyksiä, joita ei ole katettu muilla olemassa olevilla mekanismeilla. Terveysturvallisuuteen liittyvät kysymykset edellyttävät kaikilta mailta vahvaa kansallista sitoutumista ja omistajuutta. Kansallisen toimivallan kunnioittaminen on jatkossakin tärkeää, vaikka terveysturvallisuuden kansainvälistä yhteistyötä ja normipohjaa vahvistetaan. Sopimuksiin ei tule sisällyttää velvoitteita tai toimivaltuuksia, jotka rajoittavat kansallista toimivaltaa terveysuhan aikana. Jäsenmaiden rooli terveyspolitiikan määrittelyssä ja terveyspalveluiden järjestämisessä tulee huomioida.